
RAPORT  COMUN

asupra propunerii legislative  pentru modificarea Ordonanţei de urgenţă nr.103 din 14 noiembrie 2013 privind salarizarea personalului plătit din fonduri publice în anul 2014, precum şi alte măsuri în domeniul cheltuielilor publice
În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia pentru muncă şi protecţie socială şi Comisia pentru buget, finanţe şi bănci au fost sesizate, prin adresa nr. Plx 111/2015 din 2 martie 2015, cu dezbaterea pe fond, în procedură obişnuită, a propunerii legislative pentru modificarea Ordonanţei de urgenţă nr.103 din 14 noiembrie 2013 privind salarizarea personalului plătit din fonduri publice în anul 2014, precum şi alte măsuri în domeniul cheltuielilor publice.

La întocmirea prezentului raport comun, Comisiile au avut în vedere: 

· avizul favorabil al Consiliului Legislativ (nr.802/8.07.2014)

· avizul Consiliului Economic şi Social (nr.1514/24.06.2014)

· punctul de vedere negativ al Guvernului (nr.2102/22.10.2014).


Propunerea legislativă are ca obiect de reglementare modificarea şi completarea Ordonanţei de urgenţă nr.103/2013 privind salarizarea personalului plătit din fonduri publice în anul 2014, precum şi alte măsuri în domeniul cheltuielilor publice, cu modificările şi completările ulterioare, astfel:

· abrogarea lit.k) a art. 14 care prevede că, în anul 2014, indemnizaţia de merit prevăzută de Legea nr. 118/2002 pentru instituirea indemnizaţiei de merit, cu modificările şi completările ulterioare, se menţine în plată la nivelul acordat pentru luna decembrie 2013;

· introducerea unui nou articol, art.141, prin care se propune ca, începând cu data de 1 decembrie 2014, indemnizaţia prevăzută de Legea nr. 118/2002 să se menţină în plată la valoarea prevăzută la art.5 din lege, respectiv la un cuantum lunar egal cu o sumă ce reprezintă de 3 ori valoarea salariului minim brut pe ţară garantat în plată care este neimpozabil.

Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 


În conformitate cu prevederile art.61 şi art.63 din Regulamentul Camerei Deputaţilor, Comisiile au dezbătut propunerea legislativă în şedinţa comună din 10 martie 2015. 

La lucrări şi-au înregistrat prezenţa 23 deputaţi din totalul de 24 membri ai Comisiei pentru muncă şi protecţie socială şi 31 deputaţi din totalul de 34 membri ai Comisiei pentru buget, finanţe şi bănci.

Raportul comun a fost adoptat cu unanimitate de voturi. 

La dezbateri au participat, în conformitate cu prevederile art.55 din Regulamentul Camerei Deputaţilor, republicat, cu modificările şi completările ulterioare:

· d-l Dan Manolescu – Secretar de Stat, Ministerul Finanţelor Publice
· d-l Nicu Popescu – consilier, Ministerul Finanţelor Publice.

Propunerea legislativă a fost respinsă de Senat în şedinţa din 25 februarie 2015.

Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat, cu modificările şi completările ulterioare.

În urma finalizării dezbaterilor, membrii celor două Comisii propun Plenului Camerei Deputaţilor respingerea iniţiativei legislative întrucât aceasta a rămas fără obiect de reglementare: litera k) a fost abrogată de art.IX din OUG nr.58/2014, iar pentru luna decembrie 2014 cuantumul indemnizaţiei s-a acordat astfel cum prevede art.5 din Legea nr.118/2002, respectiv de 3 ori valoarea salariului minim brut pe ţară garantat în plată, suma fiind neimpozabilă. Totodată, aplicarea acestui articol în forma prezentată ar încălca prevederile legale privind neretroactivitatea legii.

Consilier parlamentar Lidia Vlădescu

